b"\n_START_ARTICLE_\nPalau de Maricel\n_START_SECTION_\nEdifici\n_START_PARAGRAPH_\nMiquel Utrillo va construir aquest palau amb elements arquitect\xc3\xb2nics de diferents indrets d'Espanya. Com per exemple, la porta d'acc\xc3\xa9s d'estil g\xc3\xb2tic isabel\xc3\xad del Palau Villena de Cadalso de los Vidrios de Madrid, la porta del Palau de Raixa de Mallorca, la figura de Sant Miquel del pont de Balaguer o la balconada de Santa Coloma de Queralt. El conjunt de Maricel \xc3\xa9s format per diversos edificis organitzats a banda i banda del carrer de Fonollar i units per un pont. S\xc3\xb3n dos grans blocs coneguts com a Maricel de Mar, l'actual Museu de Maricel, i Maricel de Terra, conegut com el Palau de Maricel, i es van bastir amb elements art\xc3\xadstics de diversos per\xc3\xadodes i estils. Maricel de Mar \xc3\xa9s constru\xc3\xaft sobre les roques. _NEWLINE_La torre que d\xc3\xb3na al baluard, \xc3\xa9s un element remarcable. T\xc3\xa9 merlets, porta d'acc\xc3\xa9s d'arc de mig punt, finestra conopial i la imatge de l'arc\xc3\xa0ngel Sant Miquel. Maricel de Terra \xc3\xa9s format per un conjunt d'edificis de planta irregular que estan situats entre el carrer Fonollar, de Sant Joan i de la Davallada. En aquest sector cal esmentar el Rac\xc3\xb3 de la Calma, amb la porta d'acc\xc3\xa9s i els capitells. Els capitells, fets per l'escultor Pere Jou, formen una s\xc3\xa8rie de cinquanta amb temes variats: faules, personatges de principis del segle XX, costums, etc.\n_START_SECTION_\nCol\xc2\xb7leccions\n_START_PARAGRAPH_\nLes obres de tot el conjunt comen\xc3\xa7aren el 1910 i acabaren el 1918. Durant aquest temps, Charles Deering, amant i protector de les arts va crear una impressionant col\xc2\xb7lecci\xc3\xb3 d'art que comprenia gaireb\xc3\xa9 totes les disciplines art\xc3\xadstiques, des de mobiliari fins a pintura, passant per escultura, forja, vidre, mosaic, llibres i tapissos. A les parets del Palau Maricel van penjar obres de Ramon Casas, Santiago Rusi\xc3\xb1ol, Joaquim Mir, Josep Maria Sert, Zurbar\xc3\xa1n, El Greco, Vel\xc3\xa1zquez, Goya, per citar nom\xc3\xa9s uns exemples. L'any 1921, per desavinences amb Miquel Utrillo, Charles Deering abandon\xc3\xa0 Sitges emportant-se amb ell tota la seva col\xc2\xb7lecci\xc3\xb3 d'art. _NEWLINE_En un primer moment part de la seva col\xc2\xb7lecci\xc3\xb3 va anar al Castell de Tamarit i posteriorment, en morir Deering, la seva fam\xc3\xadlia don\xc3\xa0 la major part de la col\xc2\xb7lecci\xc3\xb3 a l'Art Institute of Chicago. El 1932 el Palau de Maricel va ser llogat per la Junta de Museus de Catalunya per a ampliaci\xc3\xb3 del Museu del Cau Ferrat. L'any 1936 la Junta de Museus de Catalunya decideix portar part de les obres del Museu de Reproduccions Art\xc3\xadstiques al Palau de Maricel. Aquest museu va ser creat amb la intenci\xc3\xb3 d'apropar al p\xc3\xbablic les obres mestres de temps passats. _NEWLINE_Reproduccions d'obres emblem\xc3\xa0tiques de diferents disciplines; esmalts, porcellanes, cer\xc3\xa0miques i escultures que es poden contemplar actualment a les diferents sales del palau. El 1952 va ser comprat als hereus de Deering per part de l'Ajuntament de Sitges. Del conjunt d'espais del Palau de Maricel, cal destacar, a m\xc3\xa9s de l'harmonia arquitect\xc3\xb2nica del recinte, el Sal\xc3\xb3 d'Or amb una monumental xemeneia d'alabastre blanc del Palau de la Generalitat de Catalunya realitzada per l'escultor Josep Maria Camps l'any 1926 i les terrasses i el claustre amb teulada aiguav\xc3\xa9s, que recorden l'esplendor de l'\xc3\xa8poca de Charles Deering. L'any 1915 l'escultor barcelon\xc3\xad Pere Jou va arribar a Sitges cridat per Miquel Utrillo amb la finalitat de decorar els edificis de Maricel amb un conjunt d'una cinquantena de capitells. L'artista va realitzar l'enc\xc3\xa0rrec i posteriorment va establir-se definitivament a la vila. Els capitells, alguns dels quals s'havien malm\xc3\xa8s en gran manera, s'han restaurat, aix\xc3\xad com tot l'edifici.\n_START_SECTION_\nHist\xc3\xb2ria\n_START_PARAGRAPH_\nCharles Deering, magnat nord-americ\xc3\xa0, filantrop, col\xc2\xb7leccionista d'art, amic i mecenes de molts artistes europeus, va descobrir la pintura de Ramon Casas el 1909 i va decidir visitar Barcelona per con\xc3\xa8ixer l'artista. Aquest li va presentar a Miquel Utrillo, enginyer i cr\xc3\xadtic d'art, amb el qual va establir una fruct\xc3\xadfera relaci\xc3\xb3 que es tradu\xc3\xad en la construcci\xc3\xb3 del conjunt art\xc3\xadstic de Maricel i en la formaci\xc3\xb3 de la seva gran col\xc2\xb7lecci\xc3\xb3 art\xc3\xadstica. Mr. Deering va quedar fortament impressionat en visitar el Cau Ferrat de Santiago Rusi\xc3\xb1ol i va decidir comprar l'antic Hospital de Sant Joan, fundat al segle XIV per Bernat de Fonollar per a la seva resid\xc3\xa8ncia i col\xc2\xb7leccions d'art. _NEWLINE_Per aix\xc3\xb2 l'any 1910 Charles Deering va adquirir l'edifici de l'antic hospital de Sant Joan Baptista, que havia estat bastit el segle XIV, i engrandit al segle XIX amb la finalitat de transformar-lo, juntament amb altres edificacions, en resid\xc3\xa8ncia-museu. Miquel Utrillo fou l'encarregat de les obres, a m\xc3\xa9s d'administrador. L'edifici es va construir amb elements arquitect\xc3\xb2nics de diverses proced\xc3\xa8ncies i \xc3\xa8poques i ja el 1913 contenia importants peces art\xc3\xadstiques.  El 18-10-1915 es va inaugurar el Sal\xc3\xb3 Gran. L'any 1921 Charles Deering va marxar als Estats Units amb una gran part de les obres de Maricel, que va restar buit durant molts anys. L'any 1932, la Junta de Museus de Barcelona, decid\xc3\xad reutilitzar Maricel com a museu, que es  va inaugurar el 14-6-1936. En l'actualitat l'edifici \xc3\xa9s propietat de l'Ajuntament i la Diputaci\xc3\xb3 i \xc3\xa9s dedicat fonamentalment a activitats art\xc3\xadstiques i culturals._NEWLINE_Charles Deering tamb\xc3\xa9 compr\xc3\xa0 les cases de pescadors del barri de l'antic hospital i, per mitj\xc3\xa0 d'Utrillo, van esdevenir un gran palau amb sales de festes i recepcions i sobretot, per acollir les seves col\xc2\xb7leccions d'art (Palau de Maricel). Les obres van durar entre 1913 i 1917. El 1915 Charles Deering va fer construir un pont que comunicava el seu habitatge amb el seu palau. Aquest \xc3\xa9s pr\xc3\xb2piament el Palau de Maricel, que va ser adquirit per l'Ajuntament de Sitges l'any 1952. L'antiga resid\xc3\xa8ncia de Deering va ser adquirida per la Diputaci\xc3\xb3 de Barcelona el 1970 per a ubicar-hi la col\xc2\xb7lecci\xc3\xb3 d'art del doctor Jes\xc3\xbas P\xc3\xa9rez Rosales, que va donar origen al Museu de Maricel."